Jozef Hajko

Ing. **Jozef Hajko** (* 14. december 1962, Zvolen) je slovenský novinár, spisovateľ, moderátor, analytik a politik. Pracoval ako šéfredaktor týždenníka Trend. Od roku 2022 je členom KDH a od tohto roku až do roku 2025 bol aj členom jeho predsedníctva.

## Životopis
Jozef Hajko sa narodil vo Zvolene, vyštudoval technickú kybernetiku na Fakulte elektrotechniky a informatiky Slovenskej vysokej školy technickej v Bratislave. Po škole krátko pôsobil v kybernetike, následne do roku 1990 pôsobil ako správca a energetik v kultúrnom dome v Ružinove.

Po roku 1990 sa začal venovať novinárskej a analytickej činnosti. Stal sa redaktorom vo vydavateľstve Alfa, následne postupne pôsobil v Československej tlačovej agentúre, v Tlačovej agentúre Slovenskej republiky (TA SR) a v týždenníku Trend. V novinárstve sa zameriaval na ekonomické témy, v Trende zastával tri roky funkciu šéfredaktora v rokoch 19972000.

V rokoch 20002001 krátko pracoval na Ministerstve hospodárstva SR. Bol jedným zo zakladateľov Podnikateľskej aliancie Slovenska, v ktorej pôsobil v rokoch 2001 až 2003 ako jej prvý výkonný riaditeľ, neskôr bol členom jej strategickej rady.

Podieľal sa na vypracovaní publikácií Správa o stave podnikateľského prostredia SR (2002), Možnosti ďalšieho znižovania odvodového zaťaženia v SR (2003), 10 + 1 opatrení na optimalizáciu sociálneho systému na Slovensku (2007), Konkurencieschopné regióny (2010) a Podvody v biznise a možnosti zamedzenia nekalého podnikania (2010).

Neskôr nastúpil ako asistent poslanca Národnej rady SR Jozefa Mikuša (SDKÚ-DS) a v tejto pozícii zotrval 10 rokov až do roku 2016.

Od februára 2018 bol spolupracovníkom RTVS pri tvorbe a moderovaní rozhlasového cyklu Dejiny.sk. V rokoch 20182019 uvádzal politickú diskusnú reláciu O päť minút dvanásť na RTVS. Pôsobil tiež v Denníku Štandard. V auguste 2019 ho nahradil Marek Makara, Hajko ostal s RTVS spolupracovať v historicko-spoločenských témach.

V roku 2022 Hajko vstúpil do strany KDH, kde sa stal ekonomickým expertom a členom predsedníctva strany s ambíciou vytvoriť ekonomický program pre nadchádzajúce voľby. V marci 2023 kritizoval Vládu SR, že sa nepostavila proti zákazu predaju áut so spaľovacími motormi od roku 2035. V parlamentných voľbách v septembri 2023 kandidoval Hajko z 2. miesta kandidátky KDH a bol zvolený za poslanca NRSR. V hnutí bol do roku 2025 členom predsedníctva, ktoré na vlastnú žiadosť opustil a na sneme strany v marci 2026 kritizoval predsedu hnutia Milana Majerského zlý manažment a interné procesy hnutia, ako aj prevzatie konzervatívnej agendy Robertom Ficom a stranou SMER–SD.

### Spisovateľská tvorba
Hajko sa dlhodobo zaujímal o históriu a literatúru faktu. Od roku 2009 vydal štyri knihy. V knihe *Nezrelá republika. Slovensko v rokoch [[1939]][[1945]]* (2009) sa venoval dejinám prvej Slovenskej republiky a snažil sa zodpovedať otázku, aký postoj by mali Slováci zaujať k tomuto obdobiu. Jeho druhá kniha *Odsúdení na dohodu. Spoločné tisícročie Slovákov a Maďarov* (2011) približuje históriu národov Slovákov a Maďarov od začiatku ich výskytu na dnešnom území až po súčasnosť a naznačuje možnosti a podmienky budúceho bezkonfliktného spolužitia. Tretia kniha *Hoď do mňa kameňom. Spolužitie s Rómami na Slovensku* z roku 2015 sa venuje rómskemu etniku na Slovensku, osobitostiam, histórii a analyzuje prístup majoritnej spoločnosti. Vo štvrtej knihe *Krvavá cesta do raja: Ako a prečo si komunizmus podmanil Slovensko* analyzuje vzostup komunizmu na Slovensku po roku 1945. V októbri 2023 mu vyjde piata kniha, *Dubček*.

## Osobný život
Väčšinu života býva v Bratislave.

## Dielo
* 2009 – *Nezrelá republika: Slovensko v rokoch 19391945*
* 2011 – *Odsúdení na dohodu: Spoločné tisícročie Slovákov a Maďarov*
* 2015 – *Hoď do mňa kameňom: Spolužitie s Rómami na Slovensku*
* 2019 – *Krvavá cesta do raja: Ako a prečo si komunizmus podmanil Slovensko*
* 2023 – *Dubček*

## Referencie

## Iné projekty

## Externé odkazy
* Jozef Hajko na webe Národnej rady SR
* Spravodajstvo týkajúce sa Jozefa Hajka na portáli Teraz.sk TASR
* Spravodajstvo týkajúce sa Jozefa Hajka na portáli agentúry SITA

Kategória:Osobnosti zo Zvolena
Kategória:Slovenskí novinári
Kategória:Slovenskí spisovatelia
Kategória:Slovenskí moderátori
Kategória:Slovenskí ekonómovia
Kategória:Slovenskí politici
Kategória:Politici KDH
Kategória:Šéfredaktori periodík na Slovensku
Kategória:Pracovníci Rozhlasu a televízie Slovenska
Kategória:Absolventi Elektrotechnickej fakulty Slovenskej technickej univerzity v Bratislave